Hrvatski jezik (28. travnja 2020.)

**Glagolski prilozi**

ROK ZA IZVRŠAVANJE ZADATKA: četvrtak (30. 4.), do 9 sati

Zadatak i upute za rad:

* Pred nama je nova tematska cjelina iz jezika koja obuhvaća sljedeće gradivo:
1. Glagolski prilozi u rečenici
2. Izricanje pogodbe, mogućnosti i želje
3. Izricanje istovremenosti i prijevremenosti u složenoj rečenici
4. Višestruko složena rečenica.
* U pitanju je gradivo iz kojega ste trebali pisati posljednju pisanu provjeru iz jezika u 8. razredu. Međutim, kako ovo gradivo nije baš jednostavno za vas da ga odradite bez neposredne komunikacije sa mnom u učionici, odlučila sam da iz njega nećete pisati provjeru.
* Ipak, to je gradivo važan dio nastave Hrvatskoga jezika, stoga ćemo pokušati izvesti nastavu na način da usvojite barem ono osnovno, kako biste imali dobro predznanje za srednju školu, ali, naravno, i radi vašega pravilnog gramatičkog pisanog izražavanja.
* Danas i sutra upoznat ćete se s gradivom o **glagolskim prilozima**. Za to će vam biti potrebno predznanje o glagolima i prilozima kao vrstama riječi, kao i predznanje koje imate o jednostavnoj i složenoj rečenici.
* Glagolske priloge proučit ćete uz pomoć power point prezentacije i kratkog video predavanja.
* Prezentacija će vas voditi korak po korak u otkrivanju toga što su uopće glagolski prilozi, koliko ih ima i kako se zovu, od čega se tvore i koji su im nastavci. Vidjet ćete da postoje dva glagolska priloga u hrvatskom jeziku te da oni zapravo nisu ništa novo za vas – vi ste njih dosad koristili u svojoj usmenoj i pisanoj komunikaciji, samo niste bili svjesni da postoji gramatički naziv za te riječi koje ste koristili.
* Proučite cijelu prezentaciju, od početka do kraja. Naravno, nećete sve zapisivati. Kada prijeđete cijelu prezentaciju, u svoju ćete bilježnicu **prepisati sadržaj 11. slajda**. To je osnovno što morate znati o glagolskim prilozima. Nakon toga **prepisat ćete sadržaj 14. i 17. slajda**, tj. rečenice koje se nalaze na njima (da imate zapisane i primjere). Na 14. slajdu dvije su vam riječi označene plavom bojom (to je jedna vrsta glagolskih priloga), a na 17. slajdu dvije su riječi označene zelenom bojom (to je druga vrsta glagolskih priloga). I vi ćete te riječi u bilježnici posebno istaknuti (bojom ili podcrtati/zaokružiti) i **napisati koji su to glagolski prilozi (koja su dva glagolski prilozi sadašnji, a koja su dva glagolski prilozi prošli).**
* Zadnji dio prezentacije, nastavni listić, ne morate rješavati i prepisivati u bilježnicu, taj dio samo pročitajte i provjerite kakva su rješenja.
* Kada prođete prezentaciju, pogledajte i kratki videozapis koji sam vam priložila u objavi. Taj će vas videozapis u obliku kratkog predavanja još jednom provesti kroz najvažnije o glagolskim prilozima.
* Kako biste bolje razumjeli gradivo o glagolskim prilozima, **u četvrtak ćemo održati sat putem zoom-a**. Na tom ćemo satu razgovarati o nejasnoćama koje imate te zajedno provježbati neke jednostavne primjere s uporabom glagolskih priloga.
* Učenici koji nastavu pohađaju uz prilagodbu sadržaja, iz prezentacije će prepisati samo sadržaj 11. slajda.
* **Ovaj zadatak imate vremena raditi dva dana, kao da ga obrađujemo dva sata na klasičnoj nastavi. U četvrtak će, dakle, biti zajedničko uvježbavanje ovoga što se saznali iz prezentacije i videa.**